Кожнае лета гэта вёска становіцца месцам сапраўднага паломніцтва людзей, якія жадаюць спасцігнуць таямніцы зямлі, зазірнуць за заслону часу. Школьнікі і студэнты, гісторыкі і краязнаўцы, маладыя археолагі цягнуцца сюды не толькі з розных куточкаў нашай бацькаўшчыны, але і з Украіны, Расіі, каб прыняць удзел у валанцёрскай міжнароднай археалагічнай экспедыцыі ГДУ імя Ф. Скарыны і Гомельскага абласнога аддзялення грамадскага аб’яднання “Беларускае добраахвотнае таварыства аховы помнікаў гісторыі і культуры”. Пад кіраўніцтвам доктара гістарычных навук дацэнта Алега Макушнікава пачынаючы з 2003 года тут даследуецца ўнікальны помнік — Мохаўскі археалагічны комплекс.